"एई गाछ... एई घर... एई माटीर जे माया, सेई माया लिए आमरा कुथाय जाबो? [ई गाछ... ई घर... ई माटी के माया... एतना माया लेले हमनी कहंवा जाएम?]"
आपनकुरी हेम्ब्रम के भीतर दुख बा, गोस्सा बा. संथाल आदिवासी हेम्ब्रम चारो ओरी नजर घुमावत कहली, "ई सभ हमार बा, हमरा लगे हमार आपन जमीन बा." चालीस बरिस के हेम्ब्रम सोझे खेत में एक ओरी से दोसर ओरी ले देखावत बतइली. उनकर 5-6 बीघा (मोटा-मोटी डेढ़ एकड़) जमीन पर धान के खेती होखेला.
"का सरकार ऊ सभ लउटा सकेला, जे कुछ एतना बरिस में हमनी खड़ा कइनी ह?" पश्चिम बंगाल के बीरभूम जिला में देवचा पाचामी (जेकरा देउचा पाचमी भी कहल जाला) कोयला खनन परियोजना चलते आपनकुरी के हरिनसिंगा सहित 10 गो गांव साफ हो जाई.
"इहंवा घर-बार पाछू छोड़ के हमनी कहंवा जाईं? हमनी कहूं ना जाएम," आपनकुरी कठोर आवाज में कहली. खदान के खिलाफ विरोध प्रदर्शन में ऊ सबले आगू रहे वाला में से हई. उनकर जइसन मेहरारू लोग पुलिस आउर सत्तारूढ़ दल के मिलल-जुलल ताकत के डट के मुकाबला करत बा आउर मार्च के पूरा बंदोबस्त कर रहल बा. आजू एह लड़ाई में लाठी, झाड़ू, दरांती आउर कटारी (चाकू जइसन कुल्हाड़ी) जइसन चौका आउर खेत के सामान हथियार बनल बा.
हरिनसिंगा गांव में जाड़ा के दुपहरिया बा, नरम धूप माथ पर चमक रहल बा. आपनकुरी आपन पड़ोसी, लबसा हेम्ब्रम के अंगना में ठाड़ होके हमनी से बतिया रहल बाड़ी. लबसा के ईंट के कमरा आउर टाइल के छत वाला घर गांव में घुसे घरिया सबले पहिले पड़ेला.
"हमनी के जमीन हथियावे के बा त, पहिले हमनी के जान लेवे के पड़ी," लबसा हेम्ब्रम हमनी के बतकही में शामिल होखत कहली. उनकर ध्यान दुपहरिया के खानो पर बा. पछिला रात के बनावल, बाचल तरकारी आउर पानी में डालल भात. लबसा, 40 बरिस, क्रशर में काम करेली. उहंवा पत्थर तोड़ल जाला. क्रशर में एक दिन के काम के उनकरा 200 से 500 के मजूरी मिलेला.
हरिनसिंगा में रहे वाला जादे करके लोग आदिवासी बा. एह में बहुत पहिले ओडिशा से आइल दलित हिंदू आउर ऊंच जात के प्रवासी मजूर लोग भी बा.
आपनकुरी, लबसा आउर दोसर लोग के जमीन बिशाल देवचा-पाचामी-दीवनागंज-हरिनसिंगा कोयला ब्लॉक के ऊपर बा. जिला प्रशासन के हिसाब से, पश्चिम बंगाल पावर डेवलपमेंट कॉरपोरेशन के तहत, कोयला परियोजना जल्दिए सुरु होखे वाला बा. ई ओपन कास्ट (खुलल गड्ढा वाला खदान) कोयला खदान परियोजना एशिया के सबले बड़ आउर दुनिया में दोसर सबले बड़ परियोजना होखी. जिला प्रशासन के हिसाब से मौजूदा परियोजना 12.31 वर्ग किमी, यानी 3,400 एकड़ में फइलल बा.
मौजूदा खनन परियोजना बीरभूम जिला के मोहम्मद बाजार ब्लॉक के हाटगाछा, मकदुमनगर, बहादुरगंज, हरिनसिंगा, चांदा, सालुका, दीवानगंज, अलीनगर, कबीलनगर आउर निश्चिंतपुरा मौजा के जमीन निगल जाई.
एह परियोजना के बारे में सरकारी अधिकारी लोग के दावा बा, "पश्चिम बंगाल अगिला 100 बरिस ले विकास के 'रोशनी' में नहाई." अइसन दावा के उलट सच्चाई ई बा कि मौजूदा परियोजना लबसा जइसन गांव के दोसर हजारन के गिनती में लोग के बेघर आउर भूमिहीन बना दीही.
कहल जाला अंजोर तले अन्हार होखेला. शायद कोयला जइसन जमल. एह परियोजना के पर्यावरण पर विनाशकारी असर होखे वाला बा.
आंदोलन में लड़ रहल मेहरारू आउर दोसर लोग संगे आपन एकजुटता देखावत, हमनी देवचा पाचामी के दौरा करे निकलनी. दौरा घरिया ही ई सभ चित्र बनावल गइल बा. हम ओह लोग के सरकार के दिहल वादा के बारे में बोलत सुननी- सभे खातिर घर, पुनर्वास कॉलोनी में पक्का सड़क, पिए जोग पानी, बिजली, अस्पताल, स्कूल, परिवहन आउर बहुत कुछ.
विडंबना बा कि आजादी के एतना बरिस बादो आम आदमी के जे बुनियादी अधिकार होखे के चाहीं, सत्ता अब ओकरा सौदा करे के हथियार बना लेले बा.
जे लोग आपन जमीन ना छोड़े के मन बना लेले बा, ऊ लोग बीरबूम जमीन-जीबन-जिबिका-प्रकृति बचाओ (जमीन, जिनगी, रोजी-रोटी आउर प्रकृति के बचाईं) महासभा के बैनर तले जुटल बा. भूमि अधिग्रहण के खिलाफ लड़ रहल लोग संगे ठाड़ होखे खातिर शहरी इलाका से बहुते लोग आउर संगठन देवचा पहुंच रहल बा. जइसे कि सीपीआईएम (एल) आउर जय किसान आंदोलन आउर मानवाधिकार संगठन, एकुशेर डाक.
"जाईं, आउर ई फोटो आपन सरकार के दिखाईं," हरिनसिंगा के रहेवाला सुशीला राउत फटल तिरपाल से बनल आपन कच्चा शौचालय ओरी इशारा करत कहली.
आंतुमा बीबी बतइली कि दीवानगंज से देवचा अस्पताल पहुंचे में मोटा-मोटी एक घंटा लाग जाला. सबसे लगे के प्राथमिक स्वास्थ्य केंद्र पाचामी में बा. चाहे एकरा खातिर मोहम्मद बाजार के सरकारी अस्पताल बा. ओह अस्पताल पहुंचे में भी एक घंटा त लागिए जाला. हालत गंभीर बा त मरीज के सिउड़ी के अस्पताल ले जाए के पड़ेला.
ओह लोग के घरवाला पत्थर के खदान में काम करेला आउर रोज के 500 से 600 के दिहाड़ी कमावेला. पूरा परिवार के गुजारा एकरे पर होखेला. सरकारी सूत्रन के हिसाब से, इहंवा लगभग 3,000 खदान आउर क्रशर मजूर लोग बा. ओह लोग से जमीन के बदले मुआवजा देवे के जरूरत बा.
गांव के मेहरारू लोग के डर बा कि जदि गांव से विस्थापन के बाद पत्थर तोड़े से होखे वाला कमाई भी चल जाई. ओह लोग के सरकार के नौकरी देवे के वादा पर भरोसा नइखे. सभे के मानना बा कि गांव में बहुते पढ़ल-लिखल लइका आउर लइकी लोग बा. बाकिर केहू लगे नौकरी नइखे.
साल 2021 से 2022 में आपन यात्रा के दौरान बहुते अइसन मेहरारू लोग मिलल जे जमीन के आपन अधिकार खातिर लड़ाई करत रहस. ओहि घरिया से अबले, आंदोलन आपन गति खो देले बा. बाकिर प्रतिरोध के आवाज के मजबूती बनल बा. मेहरारू आउर लइकी लोग जुलुम आउर शोषण के खिलाफ बोल रहल बा, आवाज उठा रहल बा. जल, जंगल, जमीन आउर न्याय खातिर ओह लोग के दहाड़ गूंज रहल बा.
